|  |
| --- |
| Styrelsen for Undervisning og Kvalitet  Holmens Kanal 22  1060 København K  Sendt via mail til: SPSJURA@stukuvm.dk |

# Høringssvar fra Danske Handicaporganisationer over udkast til bekendtgørelse og vejledning om bevilling af særlige tilskud til SPS

Danske Handicaporganisationer mener overordnet, at det er udmærket at samle regelgrundlaget for bevilling af tilskud til specialpædagogisk støtte (SPS) til elever, kursister og deltagere på privat- eller friskoler, efterskoler, frie fagskoler, gymnasiale uddannelser, herunder private gymnasiale uddannelser, erhvervsuddannelser, almen voksenuddannelser (avu), forberedende voksenundervisning (FVU), ordblindeundervisning for voksne (OBU), arbejdsmarkedsuddannelser (AMU og TAMU) og forberedende grunduddannelser (FGU) i én bekendtgørelse, med henblik på forenkling. Vi har dog et par opmærksomhedspunkter hertil:

**Elever på FGU**

DH mener, at det er et meget positivt skridt, at der sker en udvidelse af muligheden for at søge SPS til elever på FGU, således, at elever der er i virksomhedspraktik som led i et erhvervsgrunduddannelsesforløb kan få bevilget støttetimer.

Vi vil dog samtidigt slå fast, at vi finder det problematisk, at elever på FGU ikke kan bevilges støttetimer i forbindelse med den almindelig undervisning på FGU. Vi er klar over, at baggrunden for denne undtagelse er, at det antages, at der på FGU er et særligt inkluderende læringsmiljø, der tager højde for målgruppen, og herunder elever med særlige behov, hvorfor det ikke er nødvendigt at tildele ekstra støttetimer. Det er en fin ambition at have for undervisningen på FGU. Virkeligheden er desværre en anden. Via vores medlemsorganisationer hører vi, at mange unge med kognitive vanskeligheder, eksempelvis ADHD, ikke oplever at få tilstrækkelig støtte til at blive inkluderet i undervisningen. Det øger risikoen for, at de dropper ud af FGU. Samtidigt er der også nogle grupper af unge med handicap, der er så små, at man derfor ikke kan forvente, at de enkelte institutioner har erfaring med målgruppen, og som dermed besidder den faglige indsigt, der skal til for at tilrettelægge undervisningen inkluderende. Det kunne fx være for en blind eller stærkt svagsynet elev.

Det er vores oplevelse, at flere unge med handicap med tildeling af individuel støtte vil kunne fastholdes og modnes på FGU, så de bliver klar til at fortsætte i en ordinær ungdomsuddannelse. Vi vil derfor anbefale, at elever på FGU, såfremt de ikke støttes tilstrækkeligt i undervisningens inkluderende læringsmiljø, gives mulighed for at få støttetimer, på lige fod med fx elever på ungdomsuddannelserne.

Vi anbefaler desuden, at procedurer for klager over den enkeltes skoles utilstrækkelige eller manglende støtte i undervisningen tydeliggøres.

**Dokumentation for ordblindhed**

I bekendtgørelsens § 2, stk. 2 og vejledningens afsnit 4.3 fremgår det, at skolen ved ansøgning om støtte til en ordblind elev skal vedlægge dokumentation, der påviser ordblindhed, eksempelvis Ordblindetesten fra Børne- og undervisningsministeriet.

For elever i 3. – 9. klassetrin kan Ordblindetesten kun tages i foråret. Hvis en elev begynder på en ny skole (fx en fri- eller privatskole, efterskole eller ungdomsuddannelse) ved skoleårets begyndelse i august, og ikke tidligere har gennemført en ordblindetest, risikerer eleven at måtte vente i lang tid, inden der kan bevilges hjælpemidler. For elever i 10. klasse kan ordblindetesten tages i løbet af hele året. DH anbefaler, at der også gives mulighed for, at Ordblindetesten kan tages hele året for elever i 8. og 9. klasse. Det vil være en stor hjælp for elever i udskolingen, der har et skoleskift.

**Døvblinde elever**

DH ser gerne, at gruppen af døvblinde og deres særlige behov nævnes i bekendtgørelsen og vejledningen, på samme vis som personer med høre- eller synshandicap og deres behov for hjælpemidler nævnes.

Vi vil derfor foreslå, at hvor der nævnes skrive- og tegnsprogstolkning også står døvblindetolkning. Det er en tolkeform, hvor der bl.a. skal indgå synsbeskrivelser og haptiske signaler. Tolkningen udføres ofte med taktilt tegnsprog. Så derfor mener vi, at denne tolkeform skal nævnes.

Under eksemplerne på funktionsnedsættelser vil vi foreslå, at erhvervet døvblindhed nævnes på linje med syns- og hørehandicap. Ifølge den nordiske definition af døvblindhed er det et selvstændigt handicap. Det gør det nødvendigt at se det som en samlet enhed og ikke som to selvstædige funktionsnedsættelser.

Med venlig hilsen

Thorkild Olesen

*formand*